  Майя Бывальцева Ижкарысь 42 номеро школа вӧзын (Вормонлы 40 ар, 128) физкультурая но тазалыкез кыдатонъя усьтэм огъет кылдоз. 1985-тӥ арын пуктэм стадионэз «Демография» йӧскалык ӵектос но «Детский спорт» ӵектос улсын быдэсак выльдозы. Со сярысь кар администрацилэн пресс-службаез ивортэ. 28 сюрс квадрат метр пала спорт площадкаын 90х54 быдӟалаем искусственной турынэн футбол бусы, бызьылон сюресъёс, кузьдалае тэтчан инты кылдозы. Со сяна, школаын дышетскисьёс но микрорайонын улӥсьёс понна спортысь шудон амалъёс понна 32х19 быдӟалаем площадка но воркаут площадка лэсьтозы. Озьы ик стадионын ОФП интыос но 100 интылы трибунаос луозы. Ӵектосэз школалэн кивалтӥсезлэн но анай-атайёслэн мыло-кыдо луэменызы быдэстыны луиз Физкультурая но тазалыкез кыдатонъя огъетэз лэсьтыны 51 миллион манет висъялозы: федерал но элькун коньдэтъёсысь 26 миллион манет спорт тӥрлык басьтыны, муниципал коньдэтысь 25 миллион манет лэсьтӥськон ужъёсты нуыны. Куарусёнлэн нырысетӥ арняяз подрядчик вуж стадионэз кесяны кутскоз, выльдон ужъёсты куарусён пумын мытозы. Тупатъян ужъёс мынытозь физкультурая урокъёс куинь спортзалъёсын ортчылозы. Тодэ вайытом, озьы ик выль стадионъёс Гракысь, Ижкарысь 17 но 35 номеро школаос вӧзын кылдозы.  Тегъёс: Спорт Ижкар Удмуртия школаос лэсьтськон  